Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите за социјална заштита, Снежана Михајловска со службена легитимација број 28-0008 и Соња Налбанти Димоска со службена легитимација број 28-0009, изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа на Град Скопје, со седиште на ул.Никола Вапцаров бр.11, застапуван од Директорот Изаер Мемеди и со Записник ИП1 број 16-150 од 29.04.2024 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/21, 99/22, 236/22, 65/23) го донесе следното

**Р Е Ш Е Н И Е**

Се наредува на Изаер Мемеди, Директор на ЈУ Меѓуопштински центар за социјална работа на Град Скопје (во натамошниот текст: Центарот), за отстранување на констатираните недостатоци и неправилности во примената на Законот за социјалната заштита, Законот за семејството („Службен весник на Република Македонија” број 80/92, 09/96, 38/2004, 33/2006, 84/2008, 67/2010, 156/2010, 39/2012, 44/2012, 38/2014, 115/2014, 104/2015, 150/2015 и ,,Службен весник на РСМ,, бр.53/21, 199/23), подзаконските, општите, поединечните и другите акти донесени врз нивна основа, да ги преземе следните мерки во роковите и од страна на одговорното лице:

 1. Центарот, во постапката за заштита на имотните интереси на лицето под старателство да донесено решение да се изврши попис и процена на движниот и недвижниот имот и да именува комисија за вршење попис и процена на имотот на лицето ставено под старателство, согласно член 143 од Законот за семејството.

**Рокот за извршување на изречената инспекциска мерка изнесува 10 дена по приемот на решението**

 2. Старателот да поднесе извештај за своето работење во изминатата година, од кој може да се види неговата грижа за лицето ставено под старателство, особено за неговото здравје, издржувањето и оспособувањето за самостоен живот, како и се друго што е од значење за личноста на лицето под старателство.

 Исто така, да поднесе извештај кој ќе содржи податоци за управувањето и располагањето со имотот на лицето под старателство и за сите приходи и расходи на лицето под старателство во изминатата година, како и за крајната состојба на неговиот имот, согласно член 151 од Законот за семејството.

**Рокот за извршување на изречената инспекциска мерка изнесува 10 дена по приемот на решението**

 3. Центарот, во постапката за заштита на правата и интересите на малолетната Н.Н кога го продолжува рокот заради сложеноста на предметот, да донесува решение за продолжување на рокот, во кое ќе ги образложи причините за продолжување на рокот, односно да ги наведе јасно и прецизно дејствијата што треба да се преземат за правилно и целосно утврдување на фактичката состојба, согласно член 160 од Законот за семејството и член 94 од Законот за општата управна постапка (,,Службен весник на РМ,, бр. 124/2015).

**Рокот за извршување на изречената инспекциска мерка изнесува 10 дена по приемот на решението**

 4. Центарот во постапката за заштита на имотните интереси на лицето под старателство, во однос на неплатените фактури за испорачана вода и комунални услуги од кои дел се доставени на присилно извршување, потрошена електрична енергија и неплатен данок на имот, да се обрати по писмен пат до надлежните институциии да преземе дејствија за запирање на натамошно генерирање на овие трошоци, согласно член 142од Законот за семејството.

**Рокот за извршување на изречената инспекциска мерка изнесува 10 дена по приемот на решението**

 5. Раководното или друго овластено лице во установата за социјална заштита, е должен веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки , согласно член 334 став 4 од Законот.

 6. Жалбата изјавена против ова решение, не го одлага неговото извршување.

 **О б р а з л о ж е н и е**

 Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 329 став 1 алинеја 3 од Законот за социјалната заштита, преку инспекторите за социјална заштита Снежана Михајловска со службена легитимација број 28-0008 и Соња Налбанти Димоска со службена легитимација број 28-0009, изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа на Град Скопје, застапуван од Директорот Изаер Мемеди и состави Записник ИП1 број 16-150 од 29.04.2024 година, во кој се констатирани недостатоци и неправилности во постапката за преземање на потребните мерки за остварување на целите на стрателството во предметот на Н.Н – дете без родители и родителска грижа, ставена под непосредно старателство на Центарот и сместена во згрижувачко семејство.

Жалбата не го задржува извршувањето на решението согласно член 340 став 2 од Законот.

 Врз основа на изнесеното се одлучи како во диспозитивот на ова решение

 **Правна поука:** против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-150 од 09.05.2024 година

 Инспектори за социјална заштита,

Снежана Михајловска

 Соња Налбанти Димоска